Þorsteinn Már Baldvinsson

Þorsteinn Már Baldvinsson (f. 7. október 1952 á Akureyri) er fyrrum forstjóri útgerðarfyrirtækisins Samherja og fyrrverandi stjórnarformaður Glitnis.

Þorsteinn varð stúdent frá Menntaskólanum á Akureyri 1973 og fékk skipstjórnarréttindi frá Stýrimannaskólanum 1974. Árið 1980 útskrifaðist hann sem skipaverkfræðingur frá Norges Tekniske Högskole. Hann keypti Samherja ásamt frændum sínum, bræðrunum Þorsteini Vilhelmssyni skipstjóra og Kristjáni Vilhelmssyni vélstjóra, árið 1983 og hefur verið forstjóri félagsins síðan. Kristján er framkvæmdastjóri útgerðarsviðs en Þorsteinn Vilhelmsson klauf sig út úr fyrirtækinu eftir harðar deilur. Samherji varð með tímanum stærsta útgerðarfyrirtæki landsins og eitt hinna stærstu í Norður-Evrópu.

Þorsteinn Már varð stjórnarformaður Glitnis á árinu 2008. Hann var nokkuð áberandi í upphafi bankahrunsins sama haust, þegar Seðlabankinn yfirtók Glitni, en Þorsteinn var mjög ósáttur við þá atburðarás og sagði meðal annars í viðtölum að það hefðu verið stærstu mistök lífs síns að leita til Davíðs Oddssonar seðlabankastjóra. Sagt var að Þorsteinn hefði verið því mjög mótfallinn þegar Davíð var ráðinn ritstjóri Morgunblaðsins árið 2009, en Þorsteinn er einn af eigendum blaðsins.

Í nóvember árið 2019 birti WikiLeaks fjölda skjala og tölvupósta sem gáfu til kynna að Samherji hefði greitt milljónir króna í mútufé til stjórnmálamanna og embættismanna í Namibíu í skiptum fyrir aðgang að fiskveiðikvóta á miðum Namibíu. Sama dag staðhæfði Jóhannes Stefánsson, fyrrum starfsmaður Samherja í Namibíu, í viðtali í þættinum Kveiki á Ríkisútvarpinu, að Þorsteinn Már hefði skipað mútugreiðslurnar. Þorsteinn Már steig tímabundið til hliðar þann 14. nóvember sem forstjóri fyrirtækisins þegar innri rannsókn hófst á ætluðum brotum þess og Björgólfur Jóhanns­son tók við til bráðabirgða.

Í Júní 2025, lét hann af störfum sem forstjóri Samherja. Eftirmaður Þorsteins var sonur hans, Baldvin Þorsteinsson.

 Heimildir 



Tilvísanir

Flokkur:Íslenskir verkfræðingar
Flokkur:Íslenskir útgerðarmenn
Flokkur:Stúdentar úr Menntaskólanum á Akureyri